У момант разгону з’езд утварыў выканаўчы орган — Раду Усебеларускага з’езда ў складзе 43 чалавек. Ёй было паручана рэалізаваць рашэнне з’езда склікаць у бліжэйшы час Другі Усебеларускі з’езд. Для ажыццяўлення арганізацыйнай дзейнасці Рада з’езда абрала Выканаўчы камітэт з 27 членаў на чале з Т. Грыбам. У сувязі з адступленнем савецкіх войск і эвакуацыяй савецкіх органаў улады з Мінска ў Смаленск, Выканкам Рады Усебеларускага з’езда узяў уладу ў свае рукі ў Мінску. 19 лютага 1918 года ён выдае загад №1, у якім гаворыцца, што да яго пераходзіць улада ў горадзе і ён прызначае каменданта горада. 21 лютага 1918 года Выканкам Усебеларускага з’езда выдае Першую Устаўную грамату да народаў Беларусі, у якой ён сябе абвяшчае часовай уладай на Беларусі і стварае свой орган улады — Народны Сакратарыят. Яго узначальвае Я. Варонка.